Ny batteritest kan afsløre, om den brugte elbil er et kup

Du har fundet drømme-elbilen brugt. Den ser fin ud, prisen er god, og sælgeren forsikrer dig om, at alt spiller – især batteriet. Men hvad nu hvis det ikke gør? Løsningen er muligvis en batteritest. Batteriet er elbilens hjerte – og samtidig det dyreste stykke teknik, du ikke vil have bøvl med.

Nu hævder Applus+ at du kan få et ærligt svar via en ny batteritest, før du kaster dig ud i det store elbilkøb.

Den nye version af selskabets batteritest, den såkaldte BatteriAttest, er skabt til at gøre det lettere at gennemskue, hvordan det egentlig står til under motorhjelmen. Ikke noget med diffust procenttal og gætværk. Nu får du sort på hvidt, hvor mange kilometer batteriet faktisk kan levere – og om bilen klarer sig bedre eller dårligere end sine jævnaldrende.

Med andre ord: Det her kan være forskellen på at købe en god elbil eller at overtage en skjult regning forklædt som en elbil.

Det nye certifikat rummer også et såkaldt temperaturkort. Her er batteriets tilstand visualiseret i et overskueligt skema, som kan afsløre, hvis en enkelt celle i batteriet ikke opfører sig som den skal.

LÆS MERE: Betyder kilometertallet overhovedet noget for en brugt elbil?

Hvis én af cellerne har en afvigende spænding, lyser den op i rødt. Det gør det nemt at identificere mulige fejl, før de vokser sig store og dyre. Det er især relevant for bilejere, der nærmer sig garantigrænsen – eller købere, som ikke vil overtage andres batteribøvl.

Mange elbiler viser selv batteriets sundhedstilstand, men det tal er ikke nødvendigvis til at stole på, hævder Applus+. Ifølge selskabet har der været tilfælde, hvor biler har oplyst et pænt og grønt tal på skærmen – men hvor den reelle batteritilstand viste sig at være langt dårligere ved en test.

”Vi har set en bil oplyse 86 procent, mens vores test viste 70. Det er ikke bare en detalje – det kan være forskellen på en god brugtbil og en regulær fejlinvestering,” siger John Gantzhorn.

Tre minutter, 995 kroner – og ro i maven

Testen udføres i 30 udvalgte synshaller og koster 995 kroner. Selve batterimålingen tager tre minutter, når bilen først er oppe på liften. Resultatet kommer både på papir og i en mail, klar til at blive gemt sammen med servicebogen eller vist frem til en kommende køber.

I takt med at elbilerne bliver ældre – og markedet for brugte elbiler vokser – kan en dokumenteret batteritest hurtigt blive lige så vigtigt som stempler i servicebogen. Ikke bare for dem, der vil sælge – men også for dem, der vil sove roligt om natten med en bil, der (stadig) holder strøm.

Ny batteritest kan afsløre, om den brugte elbil er et kup