Elbils-brugtmarkedet satte rekord

Efterdønningerne fra Teslas overraskende prisnedsættelser i forrige uge har langt fra lagt sig. Uge 3 blev på flere måder rekordernes uge på brugtbilmarkedet, især i forhold til brugte elbiler. Det fortæller Bilbasen, der formidler køb og salg af brugte og nye biler.

Bilkøbernes engagement i form af oprettelse af søgeagenter er på et niveau, der aldrig er oplevet lignende. Der er nu oprettet over 40.000 søgeagenter på de omkring 1.000 Tesla-modeller, der er til salg. Det samme gælder henvendelser i form af klik til forhandlernes hjemmesider, emails og telefonopkald. På nogle parametre er interessen steget til ti gange normalen. Det er ikke set før.

På enkelte dage har der været over 50.000 daglige søgninger alene på Tesla-modeller mod et gennemsnit på 5.800 om dagen i fjerde kvartal sidste år.

Priserne på brugte elbiler falder stadig

I ugen efter Teslas prisnedsættelser blev der gennemsnitligt skåret 33.000 kroner af prisen på brugte elbiler. I sidste uge blev elbilerne i snit sat ned med 24.105 kroner. Samlet er 41 procent af alle de elbiler, der er til salg, rettet ned i pris.

Oversigt over prisrettelser for elbilerne i tre prissegmenter:

Prissegment | Prisrettelser uge 3 | Uge 2 | Uge 1
300.000 – 399.999 kr. | 371 | 352 | 78
400.000 – 499.999 kr. | 502 | 478 | 61
500.000 – 599.999 kr. | 349 | 313 | 74

(Kilde: Bilbasen).

Det er ikke kun brugte elbiler, der nedjusteres. Plugin-hybriderne bliver ligeledes rettet ned i pris i antal, der ligger 55 procent over normalen. Det er især plugin-hybrider i prissegmenterne mellem 200.000 og 500.000 kroner, der rettes i pris.

Elbils-brugtmarkedet satte rekord